
З А К Љ У Ч Ц И
 са треће ванредне Скупштине Друштва судија Србије од 26.12.2009. године
1. Друштво судија Србије сматра да је, у поступку спровођења (ре)избора Високи савет судства починио неправилности тиме што је:

· конституисан супротно Уставу и закону
· радио и доносио одлуке у непотпуном саставу
· увео тајност рада и одлучивања, што је у јавности изазвало сумње да је употребио прикривене критеријуме и дозволио политички утицај
· изоставио да претходно затражи и прибави мишљења седница свих судија о кандидатима – досадашњим судијама са сталном судијском функцијом
· онемогућио судијама да се изјасне о околностима на основу којих је закључио да не испуњавају критеријуме стручности, оспособљености и достојности
· пропустио да досадашњим судијима достави одлуке са конкретним разлозима због којих нису изабрани, са упутством о правном леку
2. Друштво судија Србије:

· позива Председника Републике да објасни на основу чега је изјавио да није било политичког утицаја приликом избора судија 

· позива Високи савет судства да сваком неизабраном судији достави одлуку са конкретним разлозима због којих није изабран, са упутством о правном леку
· позива Високи савет судства да преиспита одлуку о потребном броју судија или да јавно образложи разлоге због којих је за преко 25% смањио број судија
3. Друштво судија Србије ће: 
· сматрати својим члановима и оне судије које нису изабране на судијску функцију у поступку текућег (ре)избора, све док Високи савет судства сваком појединачно не достави одлуку са конкретним разлозима због којих нису (ре)изабрани и док не буде окончан поступак по делотворном правном леку за заштиту њихових права.

· обезбедити правну помоћ свим судијама које нису изабране ради остваривања делотворне заштите њихових права поводом (ре)избора
· тражити од Високог савета судства да учини доступним податке на основу којих је одлучивао о стручности, оспособљености и достојности кандидата и рангирао их, записнике са својих седница, као и да се изјасни о изворима тих података.

· о свему у вези са поступком (ре)избора судија обавестити Савет Европе, Европску комисију, Венецијанску комисију, специјалног известиоца УН за стање независности правосуђа у државама чланицама и остале релевантне међународне институције, организације и удружења
· упутити Народној скупштини предлог да се привремено застане са доношењем одлука о избору нових судија док се не реши о правним средствима неизабраних судија којима престаје судијска функција, и тиме омогући да се исправе пропусти.
